Anne Grete Holmsgaard (SF), 2005-01-14:
SF støtter Det Radikale Venstres forslag, og det er vel ligetil at forstå hvorfor.
Forudsætningen for, at man frit kan vælge både produkt og leverandør i den offentlige sektor og i øvrigt også i den private sektor, er, at der er åbne standarder, men åbne standarder er i sig selv ikke nok.
Det er også nødvendigt at sikre sig, at der er tale om ikkepatenterede standarder, og at man ikke kan tage patent på standarder, og derfor er sammenhængen mellem åbne standarder og softwarepatentdirektivet altså ret indlysende, vil jeg sige til hr. Thomas Adelskov.
Det kan godt være, at man er heldig og har en åben standard, der ikke er patenteret, men man kan lige så godt være uheldig at have en åben standard, som enten helt eller delvis er patenteret.
Jeg vil godt bruge XML, som regeringen jo har valgt som standard, som eksempel.
XML er en form for metastandard, hvor man godt kan have patent på de underliggende dele, og dermed er det ikke nogen reelt åben standard.
Man skal også betale licens for den, og det er derfor, vi mener, det ikke er nok bare at sige åbne standarder; man skal også sige ikkepatenterede standarder.
Som et eksempel kan jeg nævne, at Microsoft har lavet en XML-standard, som hverken er fri eller åben, så det er sådan set et udmærket eksempel.
Vi mener derfor, de to ting hænger meget nøje sammen.
Videnskabsministeren sagde, at det her ikke er noget, man kan klare alene på nationalt plan, men at man også er nødt til at samarbejde på internationalt plan.
Det er jeg enig i, men humlen ved det er bare, at den regering, som videnskabsministeren er en del af, har taget det forkerte standpunkt i spørgsmålet om, hvad der må patenteres, og hvad der ikke må patenteres på dette område.
Vi blev i første omgang reddet på målstregen af Polen i december 2004, hvor EU-Kommissionen og Rådet ellers havde lagt op til, at man bare skulle klappe kage på patentdirektivet.
Danmark stemte forkert, men vi blev altså reddet af Polen.
Vi har haft lange, lange, lange diskussioner om spørgsmålet i Europaudvalget, også i et åbent samråd.
Sagen kan reddes ved, at Socialdemokraterne skifter standpunkt, og det appellerer jeg meget til at de gør.
Den kan selvfølgelig også reddes ved, at regeringen skifter standpunkt, så jeg retter også en appel til regeringen.
Men det er i hvert tilfælde af mange årsager fuldstændig afgørende, at vi gør det, bl.a. for at sikre, at vi får de reelt frie åbne standarder, som jeg synes er fantastisk vigtige på dette område.
Jeg synes, det er glimrende, når regeringen siger, at den går ind for tanken og også har sat en masse ting i gang, og jeg håber, der er rigtig mange, der vil reagere på den evalueringsrapport, der netop er sendt ud, hvor også pilotforsøgene med open source omtales, så vi virkelig får diskuteret tingene igennem.
Jeg tror, området er svært gennemskueligt for mange mennesker, men man skal bare tænke på det som noget enkelt.
Tag f.eks. en stikkontakt: Alle danskere går selvfølgelig ud fra, at den er en standardvare, som er tilgængelig for alle.
Der er ikke nogen, der har monopol på den, så de kan sige: Det er kun os, der ved, hvordan denne kontakt er konstrueret, så hold poterne væk!
Det er i virkeligheden det samme, det handler om på dette område.
Det er indlysende, at man ikke må hemmeligholde eller tage patent noget, som er en del af vores infrastruktur, som vi alle sammen er nødt til at kunne anvende, for at der kan være tale om åben konkurrence.
Det er også klart, at vi er oppe mod en meget stor modspiller på markedet, nemlig Microsoft, som lige har fået en bøde på over 3 mia. kr. af Kommissionen for netop at integrere sine systemer og etablere denne monopolvirksomhed.
Vi ved jo også, at hver eneste gang vi diskuterer spørgsmålet, får vi mails og telefoniske henvendelser fra Microsoft, og de møder gerne op med deputationer med deres skandinaviensdirektør i spidsen.
Det har de gjort flere gange, for de er skæpperædde.
Microsoft kan nemlig ikke lide konkurrence på markedet, og de kan sætte et enormt potentiale ind, så der er virkelig noget, man skal ruste sig imod.
Jeg vil rette en meget stærk appel, selvfølgelig også til Det Radikale Venstre, om, at vi holder de to ting sammen og taler om både åbne standarder, ikkepatenterede standarder og ikkepatenterede mulige standarder.